ລາຍງານ ສປຊ ແຈ້ງວ່າ ມີການໃຊ້ ຢາເສບຕິດ ເພີ່ມຂຶ້ນໃນເຂດເອເຊຍ
ລາຍງານສະບັບໃໝ່ ຂອງອົງການສະຫະປະຊາຊາດແຈ້ງວ່າ ມີການໃຊ້ຢາເສບຕິດທຽມຫຼາຍຂຶ້ນ ຢູ່ໃນເຂດເອເຊຍຕາເວັນອອກ ແລະຕາເວັນອອກສຽງໃຕ້
ອົງການສະຫະປະຊາຊາດໄດ້ພິມເຜີຍແຜ່ ລາຍງານສະບັບນຶ່ງໃນວັນອັງຄານວານນີ້ ທີ່ສະແດງ ໃຫ້ເຫັນວ່າໄດ້ມີການຂະຫຍາຍໂຕຢ່າງສຳຄັນໃນການຜະລິດ ລັກລອບຄ້າຂາຍ ແລະນຳໃຊ້ ຢາເສບຕິດທີ່ຜິດກົດໝາຍ ຢູ່ໃນເຂດເອເຊຍຕາເວັນອອກ ແລະຕາເວັນອອກສຽງໃຕ້ ລາຍງານ ຂອງອົງການຄວບຄຸມຢາເສບຕິດ ແລະອາຊະຍາກຳຂອງສະຫະປະຊາຊາດ ຮຽກຮ້ອງໃຫ້ລັດ ຖະບານຂອງປະເທດຕ່າງໆຢູ່ໃນຂົງເຂດດັ່ງກ່າວ ເພີ່ມໂຄງການປະຕິບັດກົດໝາຍປາບປາມ ປ້ອງກັນແລະປິ່ນປົວບຳບັດ ເພື່ອຄວບຄຸມບັນຫາດັ່ງກ່າວທີ່ພວມເພີ່ມທະວີຮ້າຍແຮງຂຶ້ນນັ້ນ Brian Padden ຜູ້ສື່ຂ່າວຂອງ VOA ມີລາຍງານກ່ຽວກັບເລື່ອງນີ້ຈາກກຸງຈາກາຕາ ທ່ານ Gary Lewis ຜູ້ຕາງໜ້າຂອງອົງການຄວບຄຸມຢາເສບຕິດແລະອາຊະຍາກຳຂອງສະ ຫະປະຊາຊາດປະຈຳເຂດເອເຊຍຕາເວັນອອກແລະຍ່ານມະຫາສະມຸດປາຊີຟິກກ່າວວ່າພວກ ນັກວິເຄາະມີຄວາມວິຕົກກັງວົນເປັນທີ່ສຸດ ກ່ຽວກັບການໄດ້ຮັບຄວາມນິຍົມເພີ່ມຂຶ້ນຂອງຢາ ກະຕຸ້ນປະສາດປະເພດຢາບ້າ ຫຼື ATS ນັ້ນ ທ່ານກ່າວວ່າ ຢາເສບຕິດຕ່າງໆ ເຊັນຢາບ້າ ປະເພດໃສຫຼື Crystal ແລະຢາກະຕຸ້ນປະສາດ Ecstasy ແມ່ນຮວມຢູໃນຈຳນວນຢາເສບ ຕິດສາມປະເພດ ທີ່ມີການຊົມໃຊ້ຫຼາຍທີ່ສຸດ ຢູ່ໃນ 15 ປະເທດໃນເຂດເອເຊຍຕາເວັນອອກ ແລະຕາເວັນອອກສຽງໃຕ້ທີ່ພວກເຂົາເຈົ້າໄດ້ທຳການສຳຫຼວດ ທ່ານ Lewis ເວົ້າວ່າ ການເພີ່ມຂຶ້ນຂອງຢາເສບຕິດ ແມ່ນແຕກຕ່າງກັນໄປໃນພູມີພາກ ຄະນະສືບສວນກ່າວວ່າ ອອສເຕຣເລຍ ຍີ່ປຸ່ນ ນິວຊີແລນ ຟີລິບປິນແລະເກົາຫຼີໃຕ້ ມີລາຍງານວ່າ ການໃຊ້ຢາເສບ ຕິດແມ່ນຢູ່ໃນລະດັບທີ່ທຸ່ນທ່ຽງ ຫຼືບໍ່ກໍຫຼຸດລົງແລ້ວ ແຕ່ຈຳນວນຜູ້ໃຊ້ຢາເສບຕິດແມ່ນເພີ່ມ ຂຶ້ນຢູ່ໃນກຳປູເຈຍ ຈີນ ລາວ ມຽນມາ ປະເທດໄທ ແລະຫວຽດນາມ ນອກນັ້ນລາຍງານສະບັບນີ້ ຍັງໄດ້ບັນທຶກກ່ຽວກັບການ ເພີ່ມຂຶ້ນແບບໜ້າຕື່ນຕົກໃຈ ຂອງການຢຶດຢາບ້າຢູ່ໃນຂົງ ເຂດຈາກ 32 ລ້ານເມັດໃນ ປີ 2008 ມາເປັນ 136 ລ້ານເມັດໃນປີ 2010 ຊຶ່ງ ໄດ້ສະທ້ອນໃຫ້ເຫັນ ເຖິງ ການຂະຫຍາຍໂຕໃນການ ຜະລິດຢາເສບຕິດທີ່ຜິດກົດ ໝາຍເຫຼົ່ານີ້ ແລະລາຍງານ ແຈ້ງໃຫ້ຊາບຕື່ມວ່າ ຢູ່ອິນ ໂດເນເຊຍ ຢາບ້າປະເພດ ໃສໄດ້ໄລ່ທັນການໃຊ້ກັນຊາ ເພື່ອກາຍເປັນຢາເສບຕິດທີ່ ມີການນຳໃຊ້ຫຼາຍທີ່ສຸດອັນ ດັບນຶ່ງນັ້ນ ທ່ານ Lewis ກ່າວວ່າ ການເພີ່ມຂຶ້ນຂອງຈຳນວນປະຊາກອນທີ່ມີອາຍຸໜຸ່ມນ້ອຍທີ່ຍັງບໍ່ຮູ້ ເຖິງໄພອັນຕະລາຍຂອງຢາເສບຕິດເຫຼົ່ານີ້ ພາໃຫ້ມີຄວາມຕ້ອງການໃນການນຳໃຊ້ຢາເສບ ຕິດຫຼາຍຂຶ້ນ ທ່ານເວົ້າວ່າ ກຸ່ມອາຊະຍາກອນຂ້າມຊາດໄດ້ສະໜອງຕອບຄວາມຮຽກຮ້ອງ ຕ້ອງການທີ່ມີເພີ່ມຂຶ້ນ ດ້ວຍການເພີີ່ມປະລິມານຢາເສບຕິດທີ່ຜະລິດຢູ່ໃນເຂດຕ່າງບ່ອນ ທີ່ການປະຕິບັດກົດໝາຍບໍ່ໄດ້ມີກັນຢ່າງເຄັ່ງຄັດນັ້ນ ທ່ານກ່າວວ່າ ເຈົ້າໜ້າທີ່ໃນຂົງເຂດຈຳເປັນຕ້ອງໄດ້ຕາມລ່າຫາໂຕພວກຫົວໜ້າຂອງກຸ່ມອາ ຊະຍາກອນເຫຼົ່ານີ້ແລະອາຊີບວຽກງານອື່ນໆທີ່ໄດ້ຮັບຜົນປະໂຫຍດຈາກການຄ້າຢາເສບຕິດ ທ່ານ Lewis ເວົ້າວ່າ ລາຍງານສະບັບນີ້ຍັງເວົ້າວ່າ ໃນປີ 2010 ຜ່ານມາ ມີການຈັບກຸມກ່ຽວກັບການນຳໃຊ້ຢາ ເສບຕິດເພີ່ມຂຶ້ນ 19% ສົມທຽບໃສ່ກັບປີກ່ອນ ທ່ານ Lewis ໄດ້ສະໜັບສະໜຸນ ໃຫ້ມີ ການຈັດຕັ້ງສະຖານທີ່ປິ່ນປົວທີ່ດີຂຶ້ນ ເພື່ອໃຫ້ການຊ່ອຍເຫຼືອ ແກ່ພວກໃຊ້ຢາເສບຕິດ ບຳ ບັດການຕິດຢາຂອງພວກເຂົາເຈົ້າ ແລະເພີ່ມໂຄງການສຶກສາ ເພື່ອສິດສອນໃຫ້ພວກໜຸ່ມ ນ້ອຍຮຽນຮູ້ເຖິງຄວາມສ່ຽງທີ່ຮ້າຍແຮງກ່ຽວກັບການໃຊ້ຢາເສບຕິດຄືນໃໝ່ນັ້ນ